Conferința „Perspective ale votanților și politicienilor cu privire la democrație” la Universitatea din București
În perioada 19-20 noiembrie 2020, Universitatea din București organizează conferința cu tema „Perspective ale votanților și politicienilor cu privire la democrație”, ca parte a activităților consorțiului internațional din cadrul proiectului H2020 REDEM. Evenimentul științific se va desfășura online, iar participarea este gratuită și deschisă tuturor celor interesați.
Pentru a putea participa la colocviu, este necesar ca persoanele interesate să se înregistreze în prealabil, prin trimiterea unui mail (care să respecte condițiile stipulate pe website-ul proiectului) la adresa de e-mail workshop-bucharest@redem-h2020.eu (responsabil conf. univ. dr. Alexandru Volacu, coordonatorul evenimentului). 
Votul este un proces central în democrațiile reprezentative. Cu toate acestea, cetățenii au adeseori perspective divergente, și uneori conflictuale, cu privire la dimensiunile etice și empirice ale votului. Acestea sunt adeseori rezultatul diversității profunde de convingeri și preferințe ce caracterizează societățile plurale, dar și al rolurilor sociale diferite pe care cetățenii le au în raport cu practicile democratice. 
Conferința vizează această ultimă idee, combinând abordări normative și empirice cu privire la vot și bazându-se pe expertiza electorală largă a unor profesori, cercetători și profesioniști din societatea civilă care se bucură de prestigiu internațional în domeniile lor de activitate.

În plus, printre subiectele care vor fi discutate în cadrul sesiunilor academice și al meselor rotunde se numără: rolul partizanatului și al partidelor politice în democrația contemporană; populismul și corupția ca probleme electorale; partidele politice în democrațiile multilingviste și multietnice; democrația internă a partidelor; strategiile votanților și politicienilor în cazul referendumurilor; provocările și oportunitățile democratice în Europa Centrală și de Est pentru votanți și politicieni etc.

Limba în care se va desfășura conferința este engleza, iar programul integral al reuniunii științifice este disponibil aici. 
Coordonat de Sciences Po (Paris), consorțiul REDEM reunește nouă universități europene, printre care și Universitatea din București. 

